Soektog na nog liggaamsdele ná polisieman glo voetganger tref(Argieffoto: Hansie Linde) ŉ Polisiebeampte wat glo aanvanklik gedink het dat hy ŉ dier op die N1 naby die Mantsole-weegbrug in Limpopo getref het, het op verskeie liggaamsdele van ŉ man afgekom nadat hy gaan ondersoek instel het. Grace Langa, woordvoerder van die onafhanklike polisieondersoekdirektoraat (Opod), sê die sersant – verbonde aan die polisie se BBP-eenheid by Bryntirion in Pretoria – het Dinsdagaand kollegas ná ŉ skof afgelaai en was omstreeks 20:00 van Pretoria op pad na Phalaphala waar hy ontplooi is. “Op pad het hy iets getref wat vermoedelik ŉ dier was. Die voertuig was beskadig en sowat 500 m verder het hy besluit om om te draai na die plek waar hy die trefslag gevoel het,” sê Langa. Langs die pad het die polisiebeampte op verskeie liggaamsdele van ŉ man afgekom, waarna hy die betrokke owerhede ontbied het. Volgens Langa is gedeeltes van die oorledene se oorskot reeds opgespoor, terwyl die soektog na nog liggaamsdele voortduur. Opod ondersoek ŉ saak van ŉ sterfte weens polisieoptrede, terwyl ŉ saak van strafbare manslag ook aanhangig gemaak is.